KOMISSION ASETUS (ETY) N:o 3116/89,
annettu 17 päivänä lokakuuta 1989,
lisämaksun vahvistamisesta kolmansista maista lähtöisin olevien siipikarjatuotteiden tuonnille annetun asetuksen N:o 163/67/ETY muuttamisesta
EUROOPAN YHTEISÖJEN KOMISSIO, joka
ottaa huomioon Euroopan talousyhteisön perustamissopimuksen,
ottaa huomioon muna-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2771/75(1), sellaisena kuin se on viimeksi muutettuna asetuksella (ETY) N:o 1235/89(2), ja erityisesti sen 8 artiklan 4 kohdan,
ottaa huomioon siipikarjanliha-alan yhteisestä markkinajärjestelystä 29 päivänä lokakuuta 1975 annetun neuvoston asetuksen (ETY) N:o 2777/75(3), sellaisena kuin se on viimeksi muutettuna asetuksella (ETY) N:o 1235/89, ja erityisesti sen 8 artiklan 4 kohdan,
ottaa huomioon muna-albumiinin ja maitoalbumiinin yhteisestä kauppajärjestelmästä 29 päivänä lokakuuta 1975 annetun neuvoston asetuksen (ETY) N:o 2783/75(4), sellaisena kuin se on muutettuna asetuksella (ETY) N:o 4001/87(5), ja erityisesti sen 5 artiklan 5 kohdan,
ottaa huomioon yhteisessä maatalouspolitiikassa sovellettavista laskentayksiköstä ja muuntokursseista 11 päivänä kesäkuuta 1985 annetun neuvoston asetuksen (ETY) N:o 1676/85(6), sellaisena kuin se on viimeksi muutettuna asetuksella (ETY) N:o 1636/87(7),
sekä katsoo, että
asetuksen (ETY) N:o 2771/75 ja asetuksen (ETY) N:o 2777/75 8 artiklassa sekä asetuksen 2783/75 5 artiklassa säädetään mahdollisuudesta korottaa kyseisten siipikarjatuotteiden tuontimaksuja lisämaksuilla vapaasti rajalla -tarjoushinnan ollessa sulkuhintaa alhaisempi; yksityiskohtaiset säännöt vapaasti rajalla -tarjoushinnan määrittämisestä annetaan komission asetuksen N:o 163/67/ETY(8), sellaisena kuin se on muutettuna asetuksella (ETY) N:o 1527/73(9), 1 artiklassa,
hallinnollisten menettelytapojen yksinkertaistamiseksi ja markkinoiden häiriintymisen uhan ehkäisemiseksi tarjoushinnan ja sulkuhinnan vertailu olisi suoritettava ecuina ja täten vapaasti rajalla -tarjoushinta ilmaistava ecuina yhteisessä maatalouspolitiikassa sovellettavista laskentayksiköstä ja muuntokursseista annetun neuvoston asetuksen (ETY) N:o 1676/85 soveltamista koskevista yksityiskohtaisista säännöistä 11 päivänä marraskuuta 1985 annetun komission asetuksen (ETY) N:o 3152/85(10), sellaisena kuin se on viimeksi muutettuna asetuksella (ETY) N:o 2300/89(11), 3 a artiklassa tarkoitetun muuntokurssin avulla, ja
tässä asetuksessa säädetyt toimenpiteet ovat kyseisten hallintokomiteoiden lausunnon mukaiset,
ON ANTANUT TÄMÄN ASETUKSEN:
1 artikla
Lisätään asetuksen N:o 163/67/ETY 1 artiklaan 3 kohta seuraavasti:
"3 Tarjoushinta ilmaistaan ecuina 2 kohdassa tarkoitettujen, kyseisen jäsenvaltion kansallisessa valuutassa todettujen ja komission asetuksen (ETY) N:o 3152/85(*) 3 a artiklassa tarkoitettujen kyseisten hintojen toteamispäivänä voimassa olevien kurssien avulla ecuiksi muunnettujen hintojen perusteella.
Kuitenkin silloin, kun 2 kohdassa tarkoitetut hinnat koskevat kuukausittaista jaksoa, ne muunnetaan ecuiksi kyseisten kurssien kuukausittaisen keskiarvon avulla.
(*) EYVL N:o L 310, 21.11.1985, s. 1"
2 artikla
Tämä asetus tulee voimaan 31 päivänä lokakuuta 1989.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 17 päivänä lokakuuta 1989.